b'\n_START_ARTICLE_\nChiara H\xc3\xb6lzl\n_START_SECTION_\nZa\xc4\x8detki, 2010-12\n_START_PARAGRAPH_\nNa tekmi za kontinentalni pokal je prvi\xc4\x8d nastopila v starosti komaj 13 let. To je bilo 14. avgusta 2010 v nem\xc5\xa1kem Bischofsgr\xc3\xbcnu, ko je zasedla 47. mesto. \xc4\x8cez leto dni je ponovno nastopila na tem prizori\xc5\xa1\xc4\x8du in bila uvr\xc5\xa1\xc4\x8dena na 37. mesto. Do prvih to\xc4\x8dk tega tekmovanja je pri\xc5\xa1la \xc5\xa1e leto dni kasneje, v norve\xc5\xa1kem Lillehammerju je 8. in 9. septembra 2012 zasedla 16. in 25. mesto.\n_START_SECTION_\nSvetovni pokal, 2012-16\n_START_PARAGRAPH_\nPrvi nastop na tekmah za svetovni pokal je opravila pri starosti dobrih 15 let na prvi tekmi sezone 2012-13, 24. novembra 2012 v Lillehammerju in zasedla 47. mesto. Zatem je na svoji tretji tekmi prvi\xc4\x8d pri\xc5\xa1la do to\xc4\x8dk svetovnega pokala, natan\xc4\x8dneje do ene, ki jo je dobila 5. januarja v Schonach-Sch\xc3\xb6nwaldu za osvojeno 30. mesto. V tej sezoni je vzporedno s tekmami na najvi\xc5\xa1jem nivoju tekmovala tudi v Alpskem pokalu kjer je petkrat pri\xc5\xa1la do mest na zmagovalnem odru. Na tekmah svetovne elite je nato \xc5\xa1e enkrat, na zadnji tekmi sezone, pri\xc5\xa1la do to\xc4\x8dk, ko je bila na 26. mestu. Tako je v svoji debitantski sezoni osvojila 6 to\xc4\x8dk in v se\xc5\xa1tevku sezone kon\xc4\x8dala na 51. mestu._NEWLINE_Februarja 2013 je v starosti 15 let in pol nastopila na Svetovnem prvenstvu, ki je bilo organizirano v italijanskem mestecu Val di Fiemme. Tam je najprej na tekmi posameznic zasedla zanjo solidno deveto mesto. Nato pa bila v avstrijski postavi na tekmi me\xc5\xa1anih ekip, ki je 24. februarja zasedla drugo mesto in osvojila srebrno medaljo._NEWLINE_V sezoni 2013-14 je prvi\xc4\x8d nastopila na vseh prireditvah in iz tekme v tekmo napredovala. Za\xc4\x8dela se je redneje uvr\xc5\xa1\xc4\x8dati na mesta, ki prina\xc5\xa1ajo to\xc4\x8dke in v drugem delu sezone \xc5\xbee zasedala mesta na koncu petnajsterice. Vsega skupaj je zbrala 110 to\xc4\x8dk in bila v se\xc5\xa1tevku uvr\xc5\xa1\xc4\x8dena na 33. mesto._NEWLINE_V naslednji sezoni, 2014-15, je pri\xc5\xa1la do svoje prve uvrstitve na oder za zmagovalke. To je bilo 11. januarja na japonskem v Saporu, ko je zasedla tretje mesto. V skupnem se\xc5\xa1tevku sezone je prav tako napredovala in bila na koncu uvr\xc5\xa1\xc4\x8dena na 17. mesto s 185 osvojenimi to\xc4\x8dkami.\n_START_SECTION_\n2015: bron med mladinkami\n_START_PARAGRAPH_\nFebruarja 2015 se je v starosti 17 let udele\xc5\xbeila tekem za Svetovno mladinsko prvenstvo, ki so bile prirejene v Almatiju, Kazahstan. Tam je dne 5. februarja na tekmi posameznic zasedla tretje mesto in osvojila bronasto medaljo._NEWLINE_V sezoni 2015-16 je \xc5\xa1e bolj napredovala in se ve\xc4\x8dkrat uvrstila med najbolj\xc5\xa1e. Dvakrat se je tudi uspela povzpeti na stopni\xc4\x8dke, obakrat je bila tretja. Vsega skupaj je zbrala 632 to\xc4\x8dk in zasedla skupno peto mesto ter dopolnila uspeh Avstrijk, ki so med prvo peterico imele kar tri tekmovalke, poleg H\xc3\xb6lzlove so bile \xc5\xa1e druga Daniela Iraschko-Stolz in \xc4\x8detra Jacqueline Seifriedsberger.\n_START_SECTION_\n2016: mladinsko zlato in srebro\n_START_PARAGRAPH_\nFebruarja 2016 je nastopila na Svetovnem mladinskem prvenstvu, ki je bilo v romunskem Rasnovu in domov odnesla dve medalji. Prvo, in to zlato, je osvojila dne 23. februarja na tekmi posameznic kjer je premagala vse ostale in postala prvakinja. Naslednjega dne je bila v postavi avstrijske me\xc5\xa1ane ekipe, ki je zasedla drugo mesto za slovensko ekipo in pred nem\xc5\xa1ko ter osvojila srebrno medaljo.'